Document ID: 32001D0600

Rozhodnutie Komisie
zo 17. júla 2001
o ochranných opatreniach, ktoré sa v dôsledku ohniska zhubnej katarálnej horúčky oviec týkajú dovozu určitých zvierat z Bulharska, ktorým sa ruší rozhodnutie 1999/542/ES, mení a dopĺňa rozhodnutie 98/372/ES o veterinárnych podmienkach a veterinárnych osvedčeniach pre dovoz živého hovädzieho dobytka a ošípaných z určitých európskych štátov s cieľom zohľadniť určité hľadiská týkajúce sa Bulharska a ktorým sa mení a dopĺňa rozhodnutie 97/232/ES o stanovení zoznamu tretích štátov, z ktorých členské štáty povoľujú dovoz oviec a kôz
(oznámené pod číslom dokumentu C(2001) 1930)
(Text s významom pre EHP)
(2001/600/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 72/462/EHS z 12. decembra 1972 o problémoch súvisiacich so zdravotnou a veterinárnou inšpekciou pri dovoze hovädzieho dobytka, oviec a kôz a ošípaných, čerstvého mäsa alebo mäsových výrobkov z tretích štátov [1], naposledy zmenenú a doplnenú smernicou 97/79/ES [2], a najmä na jej článok 6 ods. 1 a článok 7,
so zreteľom na smernicu Rady 91/496/EHS z 15. júla 1991, ktorou sa ustanovujú zásady, ktorými sa riadi organizácia veterinárnych kontrol zvierat vstupujúcich do spoločenstva z tretích krajín a ktorou sa menia a dopĺňajú smernice 89/662/EHS, 90/425/EHS a 90/675/EHS [3], naposledy zmenenú a doplnenú smernicou 96/43/ES [4], a najmä na jej článok 18 ods. 7,
keďže:
(1) rozhodnutie Komisie 98/372/ES stanovuje podmienky týkajúce sa veterinárnych podmienok a veterinárnych osvedčení pre dovozy živého hovädzieho dobytka a ošípaných z určitých európskych štátov [5];
(2) rozhodnutie Komisie 97/232/ES stanovuje zoznamy tretích štátov, z ktorých členské štáty povoľujú dovozy oviec a kôz [6];
(3) po potvrdení ohnísk zhubnej katarálnej horúčky oviec v júli 1999 v regióne Burgas v Bulharsku sa rozhodnutím Komisie 1999/542/ES [7] prijali určité ochranné opatrenia vzhľadom na dovozy hovädzieho dobytka, oviec a kôz s pôvodom v Bulharsku a prevážaným cez jeho územie;
(4) z misie, ktorú Komisia vykonala v novembri 2000, vyplýva, že kontroly zo strany bulharských veterinárnych služieb a celková situácia týkajúca sa zdravia zvierat sa značne zlepšili;
(5) na určité obdobie bol zavedený zoznam monitorovania, najmä pokiaľ ide o zhubnú katarálnu horúčku oviec, a na základe výsledkov z tohto prieskumu ako aj údajov a záruk poskytnutých príslušnými veterinárnymi orgánmi je možné Bulharsko regionalizovať so zreteľom na povolenie dovozu hovädzieho dobytka, oviec a kôz do Spoločenstva;
(6) niektoré opatrenia však musia zostať v platnosti, aby sa zabezpečilo, že živý hovädzí dobytok, ovce a kozy nepochádzajú z bulharských provincií Burgas, Džambol, Haskovo, a Kardžali a ani neboli cez túto časť Bulharska prepravované;
(7) rozhodnutie 1999/542/ES by sa malo zrušiť a rozhodnutia 97/232/ES a 98/372/ES by sa mali príslušne upraviť a doplniť;
(8) táto smernica je v súlade so stanoviskom Stáleho veterinárneho výboru;
PRIJALA TOTO ROZHODNUTIE:
Článok 1
Príloha rozhodnutia 97/232/ES sa nahrádza prílohou III k tomuto rozhodnutiu.
Článok 2
Prílohy I a II k rozhodnutiu 98/372/ES sa nahrádzajú prílohami I a II k tomuto rozhodnutiu.
Článok 3
1. Rozhodnutie 1999/542/ES sa nahrádza.
2. Členské štáty, ktoré prijímajú živý hovädzí dobytok, ovce a kozy, ktoré boli prepravované cez územie Bulharska, zabezpečia, aby zvieratá neprechádzali cez časť Bulharska, tvorenú provinciami Burgas, Džambol, Haskovo a Kardžali.
Článok 4
Toto rozhodnutie sa bude uplatňovať od 1. augusta 2001.
Článok 5
Toto rozhodnutie je adresované členským štátom.
V Bruseli 17. júla 2001

Labels: 0
3
5
6